Lewenslank vir man wat tienerseun verkragArgieffoto ŉ Man van Empangeni is in die Richardsbaai-streekshof tot lewenslange tronkstraf gevonnis nadat hy skuldig bevind is aan die verkragting van ŉ 13-jarige seun. Musawenkosi Nqhushu Mthethwa (29) is Woensdag skuldig bevind aan die verkragting van die tiener op 13 November 2011, het kapt. Thulani Zwane, ŉ polisiewoordvoerder van KwaZulu-Natal, Vrydag in ŉ verklaring gesê. “Die seun was op pad na Nseleni en het verby die Auadene-woud gestap toe Mthethwa hom voorkeer en vra waar die beeste is,” het Zwane gesê. Die seun het gesê die beeste is in die Aquadene-omgewing. Mthethwa het hom toe in die woud in geneem en met ŉ panga gedreig. Hy het die seun se voete met ŉ tou vasgebind en hom verkrag. “Die seun kon daarin slaag om te ontsnap en kon die hulp van ŉ huurmotorbestuurder ontbied. Die tiener en die huurmotorbestuurder het na die beskuldigde gaan soek en Mthethwa is binne ŉ paar uur deur die polisie in Richardsbaai in hegtenis geneem op aanklag van verkragting,” het Zwane verduidelik. Mthethwa het sedertdien verskeie kere in die hof verskyn en sy borgtog is telkens afgekeur. Hy is deur DNS-toetse positief aan die misdryf verbind.